b'\n_START_ARTICLE_\nMga Pariseo\n_START_PARAGRAPH_\nAng mga Pariseo (Ebreo: \xd7\xa4\xd7\xa8\xd7\x95\xd7\xa9\xd7\x99\xd7\x9d, Perushim, "ang mga nakahiwalay") ang pinagmulan ng mga kasalukuyang rabino ng Hudaismo. Sila ang mga kasapi ng isang pangkat o sekta ng mga Hudyong namuhay noong unang dantaon BK.\n_START_SECTION_\nMga turo\n_START_PARAGRAPH_\nKatunggali sila ng mga Saduseo, mga dugong-bughaw na naniwala sa literalistang interpretasyon ng Tora. Naniwala ang mga Pariseo sa paggamit ng rason sa pag-interpreta ng Tora at na nararapat itong maging makatuturan sa pang-araw-araw na buhay. Binigyan nilang diin ang pagsunod sa Halakha na, sa katagalan ng panahon hanggang sa kasalukuyan, ay patuloy na nagbabago upang maging makatuturan sa pang-araw-araw na buhay. _NEWLINE_Ayon sa mga Pariseo, "magpapakita ang Mesiyas ng mga palatandaan sa langit at sa lupa." Nabigyan ng mas malalim na interpretasyon ito sa mga sumunod na libontaon ng mga Rabino.\n_START_SECTION_\nPagtanaw sa Kristiyanismo\n_START_PARAGRAPH_\nAng mga Pariseo ang isa sa mga partidong relihiyoso noong kapanahunan ni Hesus. Negatibo ang pagturing ng Kristiyanismo sa mga Pariseo, buhat ng pagkaroon ng maraming mga kataliwasan sa pagitan ng kanilang mga pangaral sa mga pangaral ni Hesus. Nilarawan din sila sa talahuganan ni Leo James English, sa isang halimbawang pangungusap para sa paggamit ng salitang Pariseo, bilang mga "taong mapagkunwari" o "ipokrita"._NEWLINE_Hindi rin sumang-ayon si Hesus sa pangaral ng mga Pariseo tungkol sa Mesiyas. Ayon sa kaniya, sasapit "ang kaharian ng Diyos sa pamamagitan ng pagsisisi at pangangaral ng Ebanghelyo."'